Bystrica nepoužije miliónový úver na kúpu autobusovej stanice. Hrozí jej zatvorenie?
Odkúpenie autobusovej časti nákupného centra Terminal Vlak-Bus-Shopping mestom sa nekoná. Reakcia investora na seba nenechala dlho čakať.
"Primátor Ján Nosko v piatok informoval, že po vzájomnej dohode s investorom autobusovej stanice, spoločnosťou Primum, mesto ukončilo Zmluvu o budúcej kúpnej zmluve. Znamená to, že samospráva dopravnú časť autobusovej stanice neodkúpi. Investor Ivan Hlaváček zároveň podvrdil, že je v štádiu rokovaní s budúcim prevádzkovateľom autobusovej stanice," uviedla hovorkyňa primátora Zdenka Marhefková.
Nový prevádzkovateľ
"Po vzájomnej dohode sme ukončili náš zmluvný vzťah bez akýchkoľvek sanckií pre jednu či druhú stranu. Spoločnosť Primum sa rozhodla ďalšie prevádzkovanie autobusovej stanice riešiť vo vlastnej réžii. Celý zrealizovaný projekt bude stáť mesto nula eur, ak nerátame energiu, ktorú sme tomuto projektu venovali s odbornými útvarmi počas celého obdobia. Teší ma, že sme splnili sľub a po tridsiatich rokoch sme dokázali schátraný priestor zrevitalizovať a postaviť funčknú a, veľkou časťou Banskobystričanov, pozitívne vnímanú autobusovú stanicu," hovorí primátor.
Prevádzku Autobusovej zatiaľ zabezpečuje Dopravný podnik mesta. Investor je v súčasnosti v štádiu rokovaní a pred podpísaním zmluvy o nájme a prevádzkovaní dopravnej časti autobusovej stanice s potenciálnou dopravnou spoločnosťou.
Hrozí zatvorenie?
Do našej redakcie prišlo v piatok popoludní aj stanovisko investora, spoločnosti Primum, ktoré vám sprostredkúvame v plnom znení:
"Mesto Banská Bystrica sa ukončením zmluvného vzťahu so spoločnosťou Primum, koncom novembra 2017 vzdalo možnosti odkúpiť autobusovú stanicu, ktorej výstavbu samo iniciovalo, napriek tomu že poslanci mestského zastupiteľstva odkúpenie autobusovej stanice schválili a mesto má tiež schválené na tento účel finančné prostriedky od komerčnej banky.
Spoločnosť Primum nepodniká v oblasti autobusovej prepravy, nevlastní žiadne autobusy ani nedisponuje licenciou na autobusovú prepravu, z tohto dôvodu logicky ani nemôže autobusovú stanicu prevádzkovať. Keďže nájomná zmluva s Dopravným Podnikom Banská Bystrica, končí ku dňu 31.1.2018, spoločnosť Primum, s cieľom zachovať chod autobusovej stanice, intenzívne rokuje s ďalšími potenciálnymi prevádzkovateľmi. Pokiaľ sa však urýchlene nenájde iný prevádzkovateľ a Dopravný Podnik Banská Bystrica nájomnú zmluvu nepredĺži, autobusová stanica bude, z vyššie uvedených dôvodov, od 1.2.2018 uzavretá."
Mesto zaujalo stanovisko aj ku vyjadreniu investora. "Dovoľte mi reagovať na zavádzajúce a z kontextu vytrhnuté informácie o hrozbe uzatvorenia autobusovej stanice k 1.2.2018. Bezprostredne, ako ste túto správu obdržali, primátor Ján Nosko kontaktoval obe strany a dostal informáciu, že rokovania medzi spoločnosťou Primum a potenciálnym prevádzkovateľom autobusovej stanice stále intenzívne pokračujú. Preto stanovisko marketingového oddelenia Nákupného centra Terminal Shopping Center vnímame ako zavádzajúce a nekorektné. Opätovne zdôrazňujeme, že mesto Banská Bystrica by sa nevzdalo možnosti odkúpiť autobusovú stanicu, ak by nemalo od investora jednoznačný prísľub, že prevádzka dopravnej časti AS bude v plnej miere zabezpečená," píše Marhefková.
Pozrite si v priloženej fotogalérii zábery bystrickej autobusky!